17.10.2022
RO
Jurnalul Oficial al Uniunii Europene
L 269/3
(12)
Lemnul tratat cu produse care conțin creozot este utilizat pentru fabricarea stâlpilor de electricitate și de telecomunicații din diverse motive tehnice (de exemplu, greutate redusă în comparație cu traversele de beton și, respectiv, o întreținere ușoară, o bună rezistență, o durată de exploatare ridicată pentru infrastructurile de energie electrică și de telecomunicații care sunt construite pentru mai multe decenii, material sustenabil).
Sunt în curs de dezvoltare produse biocide alternative pentru tratarea stâlpilor din lemn, iar în mai multe state membre a fost autorizat recent un produs care conține un amestec de hidroxid de cupru, carbonat de DDA și penflufen.
Alte produse biocide, pe bază de compuși de cupru sau compuși cuaternari de amoniu ca substanțe active, au ajuns în etapa finală a procedurii de autorizare.
Cu toate acestea, este nevoie de timp pentru a testa și a dobândi suficientă experiență în ceea ce privește aceste produse alternative.
(13)
Există alte materiale decât lemnul care pot fi folosite pentru stâlpii pentru utilități, inclusiv oțelul, betonul, fibra de sticlă, materialele compozite sau manșoanele de protecție din materiale compozite instalate în jurul stâlpilor din lemn tratați.
Fiecare dintre aceste alternative prezintă avantaje (de exemplu, rigiditate; caracteristici fizice invariabile; rezistență la foc) și dezavantaje (de exemplu, necesitatea unor teste suplimentare; probabilitatea unei durate de funcționare mai scurte sau alte probleme tehnice; cost mai mare în comparație cu stâlpii de lemn).
O altă alternativă este instalarea de cabluri de transport în subteran, în special în mediul urban, deși această opțiune poate fi mai dificilă din punct de vedere tehnic, în funcție de terenul natural pe care trebuie să îl traverseze rețeaua (de exemplu, regiuni îndepărtate sau munți), iar instalarea și întreținerea pot fi mai complexe, mai costisitoare și imposibil de realizat în unele circumstanțele.
Nereînnoirea aprobării creozotului în vederea utilizării pentru stâlpii de lemn ar putea duce la consecințe economice pentru operatorii infrastructurii de energie electrică și de telecomunicații și la probleme legate de întreținerea anumitor cabluri de transport (de exemplu, zone greu accesibile, reacție rapidă în caz de furtuni violente) în unele state membre, unde înlocuirea cu alte materiale sau cabluri subterane de transport ar fi, pentru moment, dificilă din punct de vedere tehnic sau economic.
(14)
Agenția a identificat riscuri pentru sănătatea umană ce decurg din utilizarea produselor biocide care conțin creozot la tratarea traverselor de cale ferată și a stâlpilor pentru utilități pentru lucrătorii responsabili de tratarea lemnului, instalatorii de stâlpi și instalatorii de stâlpi de electricitate, precum și pentru expunerea publicului larg.
Este necesar să fie puse în aplicare măsuri de reducere a riscurilor pentru a se limita pe cât posibil expunerea la creozot, de exemplu prin recurgerea la procese mecanice sau automatizate, pentru a se evita manipularea manuală a lemnului tratat, și purtarea echipamentelor individuale de protecție de către lucrători, precum și asigurarea faptului că lemnul tratat nu este accesibil publicului larg în timpul depozitării.
De asemenea, au fost identificate riscuri pentru mediu, întrucât creozotul este PBT/vPvB; prin urmare, trebuie puse în aplicare măsuri de reducere a riscurilor pentru a se limita pe cât posibil expunerea mediului la creozot, de exemplu aplicarea industrială să se desfășoare într-un spațiu izolat sau pe o suprafață dură impermeabilă, prevăzută cu pereți de protecție, iar lemnul proaspăt tratat să fie depozitat, după tratare, într-un loc acoperit și/sau pe o suprafață dură impermeabilă, pentru a se preveni pierderile directe în sol, în canalizare sau în apă.
De asemenea, eventualele pierderi rezultate în urma aplicării produsului să fie recuperate în vederea reutilizării sau eliminării.
(15)
Pe baza informațiilor colectate, se concluzionează că neaprobarea creozotului ca substanță activă destinată utilizării în produsele biocide ar avea un impact negativ disproporționat asupra societății în comparație cu riscurile care decurg din utilizarea substanței pentru tratarea lemnului utilizat pentru fabricarea traverselor de cale ferată și a stâlpilor de electricitate și de telecomunicații.
Așadar, condiția prevăzută la articolul 5 alineatul (2) litera (c) din Regulamentul (UE) nr.
528/2012 este îndeplinită pentru utilizările respective.
(16)
Prin urmare, este oportun să se reînnoiască aprobarea creozotului în produsele biocide aparținând tipului de produs 8, sub rezerva respectării anumitor condiții.
(17)
Creozotul este o substanță susceptibilă de înlocuire în conformitate cu articolul 10 alineatul (1) literele (a), (d) și (e) din Regulamentul (UE) nr.
528/2012 și, prin urmare, perioada de reînnoire nu trebuie să depășească șapte ani, în temeiul articolului 10 alineatul (4) din regulamentul respectiv.
(18)
Pentru a se menține expunerea oamenilor și a mediului la un nivel minim, produsele biocide trebuie să fie autorizate numai pentru tratarea prin impregnare în vid sub presiune a lemnului în instalații industriale pentru a se fabrica traverse de cale ferată sau stâlpi de electricitate sau de telecomunicații.
În temeiul punctului 10 din anexa VI la Regulamentul (UE) nr.
528/2012, evaluarea produsului trebuie să includă o evaluare menită să stabilească dacă pot fi îndeplinite condițiile prevăzute la articolul 5 alineatul (2) din regulamentul respectiv.
Este necesar să se prevadă că produsele pot fi autorizate pentru utilizare în statele membre numai dacă este îndeplinită condiția prevăzută la articolul 5 alineatul (2) litera (c) din Regulamentul (UE) nr.
528/2012.